เมืองไทยฯเผย11เดือนเบี้ยทะลุ9พันล.
เมืองไทยประกันภัย เผย 11 เดือนเบี้ยรับรวมทะลุ 9,000 ล้านบาท ลุ้นแตะเป้าหมื่นล้านบาท
29 ต.ค. 2565

เมืองไทยประกันภัย เผย 11 เดือนเบี้ยรับรวมทะลุ 9,000 ล้านบาท ลุ้นแตะเป้าหมื่นล้านบาท 
นายวาสิต ล่ำซำ รองกรรมการผู้จัดการ บริษัท เมืองไทยประกันภัย เปิดเผยว่า ในปีนี้คาดว่าเบี้ยประกันภัยจะอยู่ที่ 1 หมื่นล้านบาท หรือเติบโต 1516% ต่ำกว่าเป้าหมายเล็กน้อย โดยต้นตั้งเป้าหมายไว้ที่ 1.03 หมื่นล้านบาท หรือเติบโต 18% เนื่องจากภาวะเศรษฐกิจชะลอตัวทำให้ประกันภัยที่ไม่ใช่รถยนต์ลดลง
สำหรับ 11 เดือนที่ผ่านมามีเบี้ยรับรวมแล้วกว่า 9,000 ล้านบาท เฉพาะเบี้ยประกันรถยนต์เพิ่มขึ้น 20% ซึ่งสวนทางกับภาพรวมของอุตสาหกรรมประกันภัย ที่เบี้ยรถยนต์จะลดลงตามยอดขายรถยนต์ที่ลดลง เป็นผลมาจาก 2 ปีที่ผ่านมา บริษัทไม่ได้ไปมุ่งทำตลาดรถยนต์ในโครงการรถคันแรกที่ได้สิทธิภาษี แต่ทำตลาดประกันรถป้ายแดงปกติ และเน้นดูแลบริการลูกค้าเก่า เพื่อรักษาอัตราการต่ออายุให้อยู่กับบริษัทให้มากที่สุด 
นายวาสิต กล่าวว่า ประกันอุบัติเหตุส่วนบุคคลและประกันสุขภาพ เติบโตสูงเช่นกันในปีนี้ โดยเพิ่มขึ้น 20% มีเบี้ยประมาณ 2,000 ล้านบาท 95% เป็นประกันอุบัติเหตุส่วนบุคคล ซึ่งจะสามารถเติบโตได้อีกมาก 
ทั้งนี้ ล่าสุดบริษัทได้เปิดตัวกรมธรรม์ประกันอุบัติเหตุส่วนบุคคล ชื่อ เมืองไทย I LOVE DAD คุ้มครอง 2 คน จ่าย 1 คน ราคาเริ่มต้น 3,450 ล้านบาท คุ้มครองถึงอายุ 80 ปี กรณีเดินทางไปต่างประเทศจะคุ้มครอง 1 ล้านบาท/คน คุ้มครองในประเทศ 5 แสนบาท/คน คุ้มครองอุบัติเหตุการขับขี่ซ้อนท้ายจักรยานยนต์ 2 แสนบาท ค่ารักษาพยาบาลตามจริงแต่ไม่เกินครั้งละ 1 หมื่นบาท ไม่จำกัดจำนวนครั้ง คาดว่า 12 เดือนนับจากนี้จะมีเบี้ยประมาณ 10 ล้านบาท 
นางนวลพรรณ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันภัย กล่าวว่า บริษัทได้เปิดตัวไลน์สติ๊กเกอร์ชื่อ น้องฟ้าใส กับ มิสเตอร์เซอร์วิส สื่อให้เห็นการให้บริการและคอยช่วยเหลือผู้อื่น